**Чароўны куфэрак**

**Задачы:** дапамагаць дзецям у спасціжэнні светапогляду і душы народа, яго гумару, таленавітасці і майстэрства; выхоўваць патрыятызм.

**Падрыхтоўчая работа.** Клас дзеліцца на творчыя мікракалектывы. Кожнаму з іх даручаецца даследаваць выслоўі, скорагаворкі, загадкі жарты, забаўлянкі, прымаўкі і прыказкі, загадкі і г. д.

**Прыкладныя этапы заняткаў:**

**Першы этап. "Легенды і паданні".**

**Вядучы.** Увага! Знойдзены чароўны куфэрак! У куфэрку забытыя паданні, казкі, розныя пацешкі, забаўлянкі, народныя гульні, жарты і г. д. Ці адкрываць куфэрак?  
**Вучань.** Адкрываць!  
**Вядучы.** А з чаго пачынаць?  
**Вучань.** 3 легенд і паданняў!  
*Даецца слова мікракалектыву, які рыхтаваў легенды і паданні. Дзеці ўзгадваюць адну дзве легенды пра паходжанне бусла, зязюлькі; расказваюць, адкуль пайшлі беларусы і інш.*

**Другі этап. "Жарты, анекдоты, гумарэскі".**

**Вядучы.** Беларусь! — народ кемлівы, таленавіты, які любіць і цэніць гумар. Не верыце? Слухайце.  
*Даецца слова мікракалектыву, які знаёміць дзяцей з сабранымі гумарэскамі жартамі. Напрыклад:*  
  
**Залаты век**  
— Калі быў залаты век?  
— Тады, калі людзі не ведалі золата.  
**Дзіва**  
— Гэта дзіва, як тыя вучоныя ўсё ведаюць, нават зацьменне сонца могуць прадказаць.  
— Вось дзіва! Гэтак і я патраплю, бо пра зацьменні з кожнага календара можна даведацца.  
**Яшчэ не выпілі**  
Маці. Ты змяніла ваду рыбкам у акварыуме?  
Дачка. Не, яны яшчэ не выпілі тую, што я ім учора наліла. I г. д.

**Трэці этап. "Скорагаворкі".**

*Праводзіцца конкурс "Лепшы гаварун", удзельнікі якога чытаюць скорагаворкі тыпу:*  
  
Пекар Пётр пёк пірагі.  
Ткач тчэ тканіну на хустку Антаніне.  
Не любіла Міла мыла, мама Мілу мыла мылам.  
Ехаў грэка цераз рэку, бачыць грэка — ў рацэ рак,  
ўсунуў грэка руку ў рэку, рак за руку грэку — цап!  
  
**Вядучы.**Да скорагаворак блізкія выслоўі. Нагадайце, калі ласка, іх нам!  
  
Аднак жа, як свінню ні кліч,  
Яе заўсёды выдасць лыч.  
(К. Крапіва.)  
  
Не можаш памагчы, дык лепей памаўчы.

**Чацвёрты этап. "Забаўлянкі".**

*Вучні знаёмяць прысутных з забаўлянкамі, якія сабралі. Напрыклад:*  
  
Ішоў бай па сцяне  
У чырвоным каптане.  
Нёс ён торбу на спіне.  
Што у торбе, тое мне.  
  
Кую, кую ножку,  
Паедзем ў дарожку,  
Дарожка крывая,  
Кабылка сляпая  
Зачапілася за пень,  
Прастаяла цэлы дзень. I інш.

**Пяты этап. "Загадкі жарты".**

*Мікракалектыў знаёміць з загадкамі жартамі, запрашае прысутных прыняць удзел у іх адгадванні:*  
  
На якое пытанне нельга даць сцвярджальны адказ? (Ты спіш?)  
Сын майго бацькі, але мне не брат. (Ты сам.)  
Што знаходзіцца пасярэдзіне Волгі? (Літара"л".)  
У бацькі тры сыны. А ў кожнага сына — сястра. Колькі ў бацькі дзяцей? (Чацвёра.)  
Якое ласкавае імя хлопчыка расце ў жыце? (Васілёк.)  
Чатырма літарамі напішы выраз "сухая трава". (Сена.)

**Шосты этап. "Прыказкі і прымаўкі".**

*Удзельнікі творчай групы нагадваюць прыказкі і прымаўкі, а заканчваць іх даюць магчымасць дзецям. Напрыклад:*  
  
Родная зямелька як зморанаму... (пасцелька).  
Родная зямля мякчэйшая за чужую... (пярыну).  
Няма смачнейшай вадзіцы, як з роднай... (крыніцы).  
Усюды добра, а дома... (найлепш).

**Сёмы этап. "Вітанкі і зычэнні".**

*Удзельнікі творчых труп звяртаюцца адзін да аднаго са словамі вітання і зычання на роднай мове. Напрыклад,*  
  
"Добры дзень вам!", "Дзень добры ў хату!", "Добрага ранку!", "3 панядзелкам вас (аўторкам і г. д.)!", "Здаровенькі былі!", "Мае вам шанаванне!", "Будзьце жывы, здаровы!", "Жывіце з богам", "Будзьце жывенькі, здаровенькі!", "Каб вам вялося!", "Лавіся, рыбка, малая і вялікая!", "Сакалінага лёту!", "У добры час!", "Удачы!", "Шчасліва!", "Час добры на дарогу!", "У добры час кажучы" і інш.

**Восьмы этап. "Гульні".**

*Вядучы абвяшчае, што ў куфэрку засталіся народныя гульні. Звяртаецца да класа з пытаннем: хто ведае, у якія гульні гулялі бабулі, дзядулі, а то і прабабулі, і прадзядулі? Прапануе арганізаваць гульню. Калі нічога не атрымліваецца, арганізуе сам. Гэта могуць быць гульні "У краскі", "Сляпы музыка" і інш.*

**Дзевяты этап. "Матуліна казка".**

*На гэтым этапе кожны з вучняў павінен успомніць беларускую казку, якую яму расказвалі ў дзяцінстве. Мікракалектыў, члены якога рыхтавалі казкі, могуць прачытаць адну з іх па ролях ці падрыхтаваць інсцэніроўку беларускай казкі, напрыклад, "Лёгкі хлеб".*  
  
**Парады арганізатарам:**  
1. Правядзіце заняткі так, каб дзеці зразумелі, што паданні, забаўлянкі, жарты і да т. п. — духоўны скарб народа.  
2. Заняткі правядзіце няспешна, размеркаваўшы матэрыял на некалькі дзён.  
3. Да падрыхтоўкі заняткаў абавязкова падключыце бацькоў.